MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af en forordning om vaske- og rengøringsmidler

2002/0216 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af en forordning om vaske- og rengøringsmidler

1- SAGSFORLØB

Forslag sendt til Europa-Parlamentet og Rådet (dok. KOM(2002) 485 endelig - 2002/0216 COD): // 4.9.2002.

Udtalelse fra Det Europæiske Økonomiske og Sociale Udvalg: // 26.2.2003.

Udtalelse fra Europa-Parlamentets førstebehandling: // 10.4.2003.

Ændret forslag fremsendt: // 6.6.2003.

Politisk enighed (ved kvalificeret flertal): // 19.5.2003.

Vedtagelse af den fælles holdning: // 6.11.2003

2- FORMÅLET MED KOMMISSIONENS FORSLAG

Dette forslag har som målsætning at sikre den frie bevægelighed for vaske- og rengøringsmidler i det indre marked og samtidig garantere et højt beskyttelsesniveau for mennesker og miljø. I forslaget søges denne målsætning opnået ved at modernisere de direktiver, der indeholder regler om bionedbrydeligheden af de overfladeaktive stoffer, der anvendes i vaske- og rengøringsmidler, og ved at inkorporere og udvide de mærkningsbestemmelser, der er fastsat i Kommissionens henstilling 89/542/EØF. Reglerne moderniseres ved at indføre nye bionedbrydelighedstest, som vil give en bedre beskyttelse af vandmiljøet. Desuden udvides anvendelsesområdet for disse test til at omfatte alle kategorier af overfladeaktive stoffer og således også de 10 % af disse overfladeaktive stoffer, der ikke er omfattet af den nuværende lovgivning. Reglerne om mærkning udvides til også at omfatte lugtstoffer, der kan være allergifremkaldende, og der stilles krav om, at fabrikanterne skal stille en fuldstændig fortegnelse over indholdsstoffer til rådighed for lægeligt personale, der behandler allergipatienter. Det foreslås at vedtage teksten som en forordning for at sikre, at de nye regler og eventuelle efterfølgende tilpasninger, der foretages for at tage højde for den teknologiske udvikling, kan træde i kraft samtidig i alle medlemsstater, uden at det er nødvendigt at gennemføre de omfattende tekniske bilag i 25 forskellige nationale lovgivninger.

3- BEMÆRKNINGER TIL DEN FÆLLES HOLDNING

3.1 Generelle bemærkninger

Den fælles holdning følger de generelle linjer i Kommissionens ændrede forslag.

3.2 Ændringsforslag

3.2.1 Ændringsforslag, som blev accepteret i det ændrede forslag og i den fælles holdning

Ændringsforslag 2, 4, 8, 17 og 53 blev accepteret i den form, hvori de blev fremlagt af Parlamentet.

Ændringsforslag 3, 18, 27, 34, 35, 36, 37, 45, 46, 52, 55 og 57 blev accepteret delvist eller principielt. De blev omformuleret, eller der blev indført en række nye elementer som anført nedenfor.

3.2.1.1 Ændringsforslag 3 (betragtning 14)

Indføjelsen af supplerende risikovurdering i Parlamentets ændringsforslag blev principielt accepteret. Da den supplerende risikovurdering er et nyt element i lovgivningen, er det dog ikke korrekt at sige, at der vil blive "holdt fast" ved dette. Kommissionen foreslog derfor en omformulering, som blev vedtaget af Rådet.

3.2.1.2 Ændringsforslag 18 (artikel 2)

Kommissionen støttede principielt en supplerende definition i artikel 2 af vaske- og rengøringsmidler til erhvervsmæssig anvendelse. Hvis en sådan definition indføres, skal den dog også anvendes. Den anvendes således i artikel 4 som beskrevet under ændringsforslag 55 i forbindelse med dispensationer.

3.2.1.3 Ændringsforslag 27 (artikel 9, stk. 3)

Kommissionen accepterede principielt denne del af ændringsforslaget vedrørende lægeligt personale, der er pålagt tavshedspligt, som en nyttig supplerende bestemmelse for at beskytte fortrolige oplysninger om indholdsstoffer. For at være konsekvent i forhold til ændringsforslag 8, som Kommissionen accepterer, har Kommissionen i sin omformulering valgt at anvende ordene "lægeligt personale". Det ville desuden være hensigtsmæssigt at give en mere uddybende definition af "lægeligt personale" i artikel 2, herunder behovet for fortrolighed.

3.2.1.4 Ændringsforslag 34, 35, 36 og 37 (bilag II, punkt A, B, C og D)

Kommissionen accepterede, at der indføjes en henvisning til specifikke analysemetoder. Der vil dog ikke være så stor en fordel ved disse metoder, hvis de begrænses til kun at omfatte de overfladeaktive stoffer, der ikke reagerer på de reagenser, der anvendes i disse metoder, dvs. MBAS osv. Kommissionen foretog derfor en omformulering af Parlamentets ændringsforslag. Rådet accepterede omformuleringen.

3.2.1.5 Ændringsforslag 45 (bilag VIII, punkt B, første afsnit, andet led)

Kommissionen og Rådet accepterede principielt Parlamentets ændringsforslag, da det indfører en nyttig supplerende forbrugeroplysning vedrørende de to forskellige kategorier af vaske- og rengøringsmidler. Alle andre steder i bilagets tekst anvendes imidlertid betegnelserne "storvaskemidler" og "finvaskemidler" for disse to kategorier. Parlamentets ændringsforslag blev derfor omformuleret.

3.2.1.6 Ændringsforslag 46 (artikel 2, nr. 6)

Kommissionen og Rådet accepterede principielt Parlamentets ændringsforslag vedrørende definitionen af et overfladeaktivt stof udelukkende i form af en udvidet liste af egenskaber i stedet for en angivelse af fabrikantens hensigt med stoffet. Listen er omstruktureret for at gøre det klart, at det drejer sig om en kumulativ liste.

3.2.1.7 Ændringsforslag 52 (betragtning 16)

Kommissionen og Rådet accepterede principielt Parlamentets ændringsforslag, fordi dispensationskriterierne er fastsat i artikel 6 og ikke i bilagene. Dispensationskriterierne vil således fortsat være omfattet af den fælles beslutningsprocedure.

3.2.1.8 Ændringsforslag 55 (artikel 4, stk. 1, som nu bliver artikel 4, stk.2)

Den del af ændringsforslaget, hvorved grænserne for bionedbrydelighedstesten angives i artikel 4 i stedet for i bilag III, blev ikke accepteret, fordi disse grænser specifikt henviser til de testmetoder, der er angivet i bilaget. Hvis grænserne angives i bilaget, kan de tilpasses sideløbende med enhver fremtidig ændring af testmetoden, f.eks. i opadgående retning; grænsen og testmetoden hører sammen.

For at bevare tekstens konsekvens efter indføjelsen i ændringsforslag 18 af en definition af "vaske- og rengøringsmidler til erhvervsmæssig anvendelse" anvendes denne term her for at gøre det mere tydeligt, at dispensationer kun gælder disse specialprodukter med lav volumen og ikke vaskemidler. Uden denne tilføjelse ville denne term ikke stå andre steder i forslaget.

Det blev principielt accepteret, at der i Parlamentets ændringsforslag tilføjes en angivelse af proceduren for anmodning om dispensation. Da artikel 6 imidlertid handler om afslag på dispensation og ikke om udstedelse af dispensation, foretog Rådet en let omformulering af teksten.

3.2.1.9 Ændringsforslag 57 (artikel 5, stk. 2-5)

Kommissionen accepterede dele af Parlamentets ændringsforslag til stk. 2, 3 (undtagen sidste punktum) og 4 som nyttige præciseringer med henblik på gennemførelsen af disse bestemmelser.

De dele af ændringsforslaget til artikel 5, stk. 2 og 3, der vedrører henholdsvis bilag IV og teststrategierne, blev ikke accepteret, da testen i bilag IV har til formål at påvise, at det overfladeaktive stof ikke er miljøskadeligt, selv om det ikke består testen for fuldstændig bionedbrydelighed, og man mente, at dette kun kunne sikres ved som et minimum at gennemføre de test, der er angivet i bilag IV. I den fælles holdning er der imidlertid på Rådets initiativ medtaget anvendelsen af en trinvis metode - se afsnit 3.3.12.

Den del af ændringsforslaget til artikel 5, stk. 3, der vedrører en tidsfrist, blev principielt accepteret. Fabrikanterne bør forhindres i på ubestemt tid at markedsføre produkter, der kræver dispensation. Det skal derfor også angives, at artikel 6, stk. 2, ikke længere finder anvendelse, hvis oplysningerne ikke gøres tilgængelige inden for den fastsatte tidsfrist. Fabrikanterne skal have en frist på 12 måneder til at fremlægge dokumentation, således at de har mulighed for at kontrahere med en tredjemand, der kan foretage yderligere test på deres vegne.

Den del af ændringsforslaget til artikel 5, stk. 4, der indfører passussen "På grundlag af den evaluering, medlemsstaterne foretager", blev ikke accepteret, fordi Kommissionen er nødt til at forbeholde sig retten til at gribe ind, hvis medlemsstaternes vurdering tager for lang tid. Kommissionen kan acceptere den del af ændringsforslaget til artikel 5, stk. 4, hvormed passussen "kan Kommissionen om nødvendigt foretage" erstattes med "foretager Kommissionen om nødvendigt", da det er et logisk komplement til ordene "om nødvendigt".

Den del af ændringsforslaget, der vedrører artikel 5, stk. 5, blev ikke accepteret. Dispensationer gives på grundlag af risikovurderinger, der evalueres af medlemsstaterne, og som påviser, at der ikke er nogen risiko for miljøet. Der vil derfor ikke blive givet dispensation for overfladeaktive stoffer, der indebærer en sådan risiko. Der findes ingen begrundelse for foranstaltninger, som fører til at erstatte et overfladeaktivt stof, som ikke indebærer nogen risiko for miljøet. Det siger sig selv, at der ikke findes stoffer, der er mere sikre end et stof, der ikke indebærer nogen risiko.

Kommissionen har derfor omformuleret teksten i stk. 2-5, og omformuleringen blev accepteret af Rådet.

3.2.2 Ændringsforslag, der forekommer i det ændrede forslag, men ikke i den fælles holdning

3.2.2.1 Ændringsforslag 17 (artikel 2, nr. 2, definition af "vask")

I stedet for at udvide listen under definition af "vask" med de specifikke elementer, der er nævnt i Parlamentets ændringsforslag, dvs. "gulve, vinduer eller sanitet", har Rådet valgt at anvende udtrykket "og andre hårde overflader". Kommissionen støtter denne ændring, da den omfatter Parlamentets ændringsforslag og gør definitionen mere rummelig.

3.3 Nye bestemmelser indført af Rådet

3.3.1 Betragtning 21 (henvisning til andre tværgående retsforskrifter)

Listen over andre tværgående retsforskrifter om vaske- og rengøringsmidler er blevet udvidet til også at omfatte direktiverne om biocidholdige produkter, god laboratoriepraksis og beskyttelse af dyr.

Kommissionen og Rådet accepterede disse ændringer, fordi de tydeliggør forholdet mellem de forskellige retsforskrifter. Henvisningen til direktiv 86/609/EØF er i overensstemmelse med Parlamentets ændringsforslag 13.

3.3.2 Betragtning 25 (datablad med indholdsstoffer)

Det er blevet tilføjet, at databladet med indholdsstoffer skal stilles til rådighed både for medlemsstaternes organer og det lægelige personale. Kommissionen accepterede denne ændring, som er i overensstemmelse med Parlamentets ændringsforslag 27 vedrørende artikel 9, stk. 3.

3.3.3 Betragtning 30 (teststandarder - god laboratoriepraksis)

Principperne for god laboratoriepraksis indføres som et alternativ til EN/ISO/IEC-teststandarder.

Kommissionen accepterede denne ændring, da den giver større valgfrihed vedrørende teststandarder, uden at kvaliteten af testresultaterne påvirkes.

3.3.4 Betragtning 31 (fosfater)

Teksten blev ændret for at præcisere, at bl.a. fosfater ikke falder ind under forordningens anvendelsesområde.

Selv om Kommissionen accepterede denne ændring, ville den have foretrukket, at spørgsmål som f.eks. det om fosfater var omfattet af denne forordning. Det vil nu være nødvendigt at behandle alle fremtidige foranstaltninger vedrørende disse spørgsmål i en separat retsakt.

3.3.5 Artikel 1, stk. 2 (forordningens anvendelsesområde)

Forordningens anvendelsesområde er gjort tydeligere for at begrænse anvendelsesområdet til bionedbrydelighed og mærkning.

Kommissionen kan acceptere denne ændring, men havde foretrukket et bredere anvendelsesområde, således at alle fremtidige spørgsmål vedrørende vaske- og rengøringsmidler faldt ind under samme retsakt. Andet led er delvist i overensstemmelse med Parlamentets ændringsforslag 15.

3.3.6 Artikel 2, nr. 1 (definition af "vaske- og rengøringsmiddel")

De elementer fra bilag I A, som supplerede definitionen af vaske- og rengøringsmidler i artikel 2, nr. 1, er nu blevet inkorporeret i artikel 2, nr. 1. Henvisningen til vandbaserede rengøringsprocesser er udgået; vaske- og rengøringsmidler, der er baseret på organiske opløsningsmidler, falder nu ind under denne forordnings anvendelsesområde.

Kommissionen kan acceptere disse ændringer. Overførsel af teksten fra bilag I A til artikel 2 er i overensstemmelse med Parlamentets ændringsforslag 29, der har til formål at udelukke bilag I A fra tilpasninger til den tekniske udvikling. Udvidelsen af anvendelsesområdet til også at omfatte ikke-vandbaserede vaske- og rengøringsmidler er ganske vist på linje med Parlamentets ændringsforslag 16, men forventes ikke at have den store betydning i praksis, idet kontrollen med bortskaffelsen af disse præparater i vandmiljøet under alle omstændigheder falder ind under anden lovgivning, dvs. direktiv 2000/60/EF.

3.3.7 Artikel 2, nr. 10 (definition af "fabrikant")

Definitionen er blevet udvidet for at tydeliggøre det ansvar, som påhviler alle økonomiske operatører i forsyningskæden.

Kommissionen accepterer disse ændringer. De præciserer det ansvar, som påhviler alle økonomiske aktører i forsyningskæden. For eksempel er et supermarked, som sælger et vaske- eller rengøringsmiddel under eget mærke, nu omfattet af definitionen af en fabrikant, hvorimod en almindelige detailhandlende ikke er.

3.3.8 Artikel 2, nr. 11 (definition af "lægeligt personale")

Kommissionen accepterer den nye definition af "lægeligt personale". Sammen med artikel 9, stk. 3, gør den det klart, at databladet med indholdsstofferne kun anvendes til lægelige formål.

3.3.9 Artikel 3, stk. 1 (markedsføringsbetingelser)

Supplerende tekst vedrørende direktivet om biocidholdige produkter blev tilføjet.

Kommissionen accepterer denne ændring, da den præciserer behandlingen af de vaske- og rengøringsmidler, der indeholder biocidholdige produkter, eller af vaske- og rengøringsmidler, i hvilke de overfladeaktive stoffer har biocide egenskaber. Teksten skal sikre, at der ingen smuthuller er, og at dobbelt test undgås.

3.3.10 Artikel 4, stk. 1 (nyt) (begrænsninger for markedsføringen)

Titlen er ændret og et nyt stk. 1 er tilføjet for at begrænse anvendelsesområdet til overfladeaktive stoffers bionedbrydelighed.

Kommissionen kan acceptere denne ændring, da formuleringen præciserer fabrikanters ret til at markedsføre deres produkter, forudsat at visse betingelser er opfyldt.

3.3.11 Artikel 5, stk. 1 (dispensation)

Medlemsstaterne vil kunne opkræve gebyr.

Kommissionen accepterer denne ændring. Gebyrer til dækning af omkostningerne i forbindelse med behandlingen af ansøgninger bør ikke give en alt for stor forøgelse af omkostningerne ved dispensationsprocessen.

3.3.12 Artikel 5, stk. 2 (dispensation)

Der indføres en trinvis fremgangsmåde.

Kommissionen accepterer denne ændring, som er i overensstemmelse med Parlamentets ændringsforslag 57.

3.3.13 Artikel 6, stk. 1, andet led (afslag på dispensation)

Omtalen af erhvervsmæssig rengøring er fjernet.

Kommissionen accepterer denne ændring, fordi artikel 4, stk. 2, er ændret parallelt hermed - se 3.2.1.8 - og nu nævner, at der kun kan gives dispensation for vaske- og rengøringsmidler til erhvervsmæssig anvendelse. Derfor bliver en gentagelse i artikel 6 overflødig.

3.3.14 Artikel 6, stk. 3 (nyt) og 4 (nyt) (afslag på dispensation)

Kommissionen accepterer denne ændring vedrørende artikel 6, stk. 3. Det er vigtigt at fastsætte en frist for, hvornår man skal træffe en beslutning om at give afslag på dispensation, som er analog med fristen for at give dispensation i artikel 5.

Kommissionen accepterer ændringen vedrørende artikel 6, stk. 4. Denne nye tekst erstatter en lignende tidligere tekst i artikel 7, stk.2, som nu er udgået.

3.3.15 Artikel 7, stk. 1 (test af overfladeaktive stoffer)

Yderligere teststandarder tilføjes.

Kommissionen accepterer disse ændringer, fordi de giver en større fleksibilitet, samtidig med at de krævede standarder fastholdes.

3.3.16 Artikel 7, stk. 2 og 3, og bilag VII (fortegnelse over overfladeaktive stoffer, som er forbudt)

Artikel 7, stk. 2 og 3, og bilag VII udgår.

Kommissionen accepterer ændringen af artikel 7, stk. 2, hvis bestemmelser nu i stedet er anført i artikel 6, stk. 4. Kommissionen accepterer ligeledes, at artikel 7, stk. 3, og bilag VII udgår, idet det er tilstrækkeligt, at overfladestoffer, der er forbudt i henhold til direktiv 76/769/EØF, opføres i dette direktiv, og fordi oplysningerne allerede er let tilgængelige på Kommissionens websted.

3.3.17 Artikel 8 (stk. 2 og 3) (meddelelse af laboratorier)

God laboratoriepraksis kan alternativt også meddeles.

Kommissionen accepterer disse ændringer, fordi de giver en større fleksibilitet, samtidig med at de krævede standarder fastholdes.

3.3.18 Artikel 9, stk. 3 (datablad)

Bestemmelserne tydeliggør, hvem der er berettiget til at modtage databladet, og til hvilke formål.

Kommissionen accepterer denne ændring, da den tydeliggør formålet med at stille databladet til rådighed og er i overensstemmelse med Parlamentets ændringsforslag 27.

3.3.19 Artikel 11, stk. 2 (mærkning)

Yderligere mærkningsoplysninger gøres obligatoriske.

Kommissionen accepterer denne ændring, da den er til fordel for forbrugeren.

3.3.20 Artikel 11, stk. 3 (mærkning)

Ifølge denne bestemmelse kræves der nu yderligere mærkning med hensyn til den tilsigtede anvendelse af vaske- og rengøringsmidlet.

Kommissionen accepterer denne ændring, da den navnlig er til gavn for brugere af specialiserede vaske- og rengøringsmidler.

3.3.21 Artikel 11, stk. 5 (mærkning)

Medlemsstaterne skal ikke længere informere Kommissionen om nationale sprogkrav.

Kommissionen accepterer denne ændring af bestemmelsen, som kun var beregnet til at give Kommissionen mulighed for at yde en service til de fabrikanter, der ønsker oplysninger om de forskellige sprogkrav i medlemsstaterne.

3.3.22 Artikel 11, stk. 6 (nyt) (mærkning)

Kommissionen accepterer denne ændring, som gør det muligt for Portugal at fastholde sin gældende nationale lovgivning på dette område.

3.3.23 Artikel 13 (tilpasning af bilagene)

Alle bilagene kan nu tilpasses efter udvalgsprocedure.

Kommissionen accepterer denne ændring, der følger af, at bilag I A overføres til teksten i artikel 1, og at forordningens anvendelsesområde udvides til også at omfatte vaske- og rengøringsmidler, der er baseret på organiske opløsningsmidler.

3.3.24 Artikel 14 (klausul vedrørende fri bevægelighed)

Den nye formulering begrænser harmoniseringen af det indre marked til emner, der er omhandlet i denne forordning.

Kommissionen accepterer denne ændring, som er forbundet med forordningens anvendelsesområde, men havde foretrukket at harmonisere alle aspekter af det indre marked for vaske- og rengøringsmidler via et bredere anvendelsesområde i artikel 1, stk. 2 - se 3.3.5.

3.3.25 Artikel 16, stk. 4 (nyt) (retsforskrifter, der ophæves)

I henhold til dette nye stykke skal medlemsstaterne ophæve deres nationale lovgivning.

Kommissionen accepterer denne ændring, hvormed man undgår, at gammel national lovgivning er i kraft samtidig med den nye forordning.

3.3.26 Bilag I (akkrediteringsstandarder)

Bilag I A udgår, og dets indhold flyttes til artikel 2. Bilag I B bliver til bilag I og udvides til også at omfatte principper for god laboratoriepraksis og behandling af dyr, der anvendes til laboratorieforsøg.

Kommissionen accepterer denne ændring, da den giver yderligere fleksibilitet samtidig med, at man fastholder det niveau for teststandarder, der er hensigtsmæssigt for denne forordning. Omtalen af direktiv 86/609/EØF er i overensstemmelse med Parlamentets ændringsforslag 13.

3.3.27 Bilag IV (supplerende risikovurdering)

Teksten i fjerde og femte afsnit erstattes af bestemmelserne vedrørende en trinvis fremgangsmåde.

Kommissionen accepterer denne ændring, som er i overensstemmelse med et af elementerne i Parlamentets ændringsforslag 57.

3.3.28 Bilag IV 4.2.2 (virkninger på organismer)

Toksicitetstest skal udføres i overensstemmelse med principperne for god laboratoriepraksis.

Kommissionen accepterer denne ændring.

3.3.29 Bilag VII (liste over stoffer, der er forbudte i henhold til anden lovgivning)

Dette bilag udgår.

Kommissionen accepterer denne ændring. Bilaget ville ingen retsvirkning have og være vanskeligt at ajourføre i trykt form. Sådanne oplysninger er allerede offentliggjort på Kommissionens websted.

3.3.30 Bilag VIII A (indholdsmærkning)

Koncentrationsgrænserne for allergene duftstoffer skal rettes ind efter kosmetikdirektivets grænser for midler, der skylles af/ud, indtil risikobaserede koncentrationsgrænser fastsættes.

Kommissionen accepterer denne ændring, fordi anvendelsen af risikobaserede grænser sikrer, at der er et godt videnskabeligt grundlag for disse bestemmelser. Dette er i overensstemmelse med Parlamentets ændringsforslag 43.

4- KONKLUSION

Kommissionen støtter Rådets fælles holdning, fordi den stort set følger linjerne i det ændrede forslag.

5- ERKLÆRINGER

I. Allergene duftstoffer

Kommissionen erkender betydningen af forekomsten af allergi blandt forbrugere. Det er derfor nødvendigt at træffe alle nødvendige foranstaltninger for at sikre, at vaske- og rengøringsmidler er mærket på passende måde, således at forbrugere, som ved, at de er allergiske, kan undgå specifikke indholdsstoffer.

Kommissionen vil derfor anmode Den Videnskabelige Komité for Kosmetiske Produkter og andre Forbrugsvarer end Levnedsmidler om at fortsætte - og om muligt fremskynde - sit arbejde med at fastsætte individuelle risikobaserede grænser for allergene duftstoffer med særlig henvisning til vaske- og rengøringsmidler.

Det er Kommissionens mål at få disse grænser fastsat og vedtaget ved udvalgsprocedure kort efter, at forordningen om vaske- og rengøringsmidler er trådt i kraft.

II. Offentliggørelse af standarder

Kommissionen erkender, at nogle af de standardiserede testmetoder er temmelig gamle og trænger til at blive ajourført. Endvidere er nogle af dem internationale standarder og derfor kun offentliggjort på deres originalsprog.

Det ville være ønskeligt, om man kunne afhjælpe denne situation ved at fastsætte europæiske standarder, som kunne erstatte de nationale og være tilgængelige på sprogene i CEN-systemet.

Kommissionen vil derfor bede CEN om at gennemgå de gældende nationale standarder og om muligt vedtage tilsvarende europæiske standarder. Så snart disse foreligger, vil Kommissionen foreslå, at de indarbejdes i forordningen ved udvalgsprocedure.